મહિલા હોકીમાં બ્રિટને ભારતને એક તરફી મુકાબલામાં ૩-૦થી હરાવી દીધું. ભારતીય મહિલાઓ સમગ્ર મેચ દરમિયાન સંઘર્ષ કરતી જોવા મળી. આ મેચના પહેલા ક્વાર્ટરમાં કોઈ પણ ટીમ ગોલ કરી શકી નહોતી, પરંતુ બીજા ક્વાર્ટરમાં બ્રિટને બે ગોલ ફટકારી દીધા, જેમાંથી એક પેનલ્ટી કોર્નરને કારણે થયો હતો. સેકન્ડ હાફમાં ભારતીય ટીમ વળતો હુમલો કરે તે પહેલાં બ્રિટને ૩૩મી મિનિટમાં વધુ એક ગોલ કરીને મેચને ભારતની પહોંચથી દૂર કરી દીધી હતી. ચોથા ક્વાર્ટરમાં ભારતને પેનલ્ટી કોર્નર મળ્યા, પરંતુ ટીમ તેનો કોઈ ફાયદો ઉઠાવી શકી નહોતી અને ૦-૩થી ભારતીય ટીમ મેચ હારી ગઈ. મહિલા હોકી ટીમનો આગામી મુકાબલો આવતી કાલે મજબૂત મનાતી ઓસ્ટ્રેલિયાની ટીમ સામે છે.